Mette Thiesen (DF), 2026-01-20:
Tusind tak, og tak for en rigtig god debat.
Jeg syntes, det var lidt morsomt at høre Moderaterne sige, at det ikke er ansvarlig politik ikke at ville have masseovervågning.
At det så var en fra Moderaterne, der talte om ansvarlig politik, syntes jeg var lidt morsomt, men lad nu det ligge.
Der er jo ikke nogen tvivl om, at alle i Folketinget – det vil jeg gerne sige – uden undtagelse vil stoppe overgreb mod børn.
I Dansk Folkeparti mener vi, at folk, der begår overgreb mod børn, simpelt hen skal spærres inde, og at nøglen skal smides væk.
Eksempelvis har vi for nylig set det med en somalisk voldtægtsforbryder, der bortførte en 10-årig pige fra en legeplads og voldtog hende og forsøgte at voldtage en 9-årig pige.
Han burde aldrig have været lukket ind i Danmark til at starte med.
Så det er bare for at være fuldstændig klar.
Jeg tror ikke, at der er nogen i det her Folketing, der vil gå så hårdt til værks i forhold til det her, som vi vil i Dansk Folkeparti, når det gælder om at straffe de her folk, der begår overgreb mod børn.
Men i Dansk Folkeparti er vi altså også fortalere for, at man skal finde en eller anden form for balance.
Vi er positive over for – det har vi også stemt for – at man eksempelvis har videokameraer på en S-togsstation, sådan at man som forælder kan sende sine unge mennesker trygt hjem om natten – nu er der nogle af dem, der lige har overværet lidt af debatten her – eller sådan at jeg selv kan stå alene på en S-togsstation om aftenen og føle mig tryg, fordi der er kameraer.
Er der det, er der forhåbentlig nogle, der lader være med at overfalde andre.
Men i hvert fald har man en større sandsynlighed for at opklare de her forbrydelser osv.
Så det er jo ikke, fordi vi er fuldstændig modstandere af, at man kan gøre sådan noget her.
Men vi er altså også nødt til at lade være med at skylle barnet ud med badevandet, og det er altså lidt det, man gør med den her chatkontrol, fordi man sådan set går ind og giver techgiganterne en hjemmel til, og her taler vi jo om både amerikanske og kinesiske techgiganter osv., såkaldt fri leg i tumleren med alle vores data, altså at man simpelt hen kan læse vores breve, inden de kommer i postkassen, så at sige, hvis man skal skære det fuldstændig ud i pap, og sådan set kigge i alle beskeder uden begrundet mistanke, og det synes jeg er problematisk.
Jeg tror, vi alle sammen kender det her med, at man sender et billede af sine børn.
Nu er mine børn så store, at det ville være underligt, hvis jeg gjorde det, men jeg gjorde det, da børnene var helt små.
Det har jeg da gjort masser af gange.
Jeg har også selv sendt nogle billeder til min mor, eksempelvis af ungerne, mens de var i bad.
Ville det gå ind under det her?
Ville det blive scannet?
Var der nogle andre mennesker, der skulle sidde og kigge på mine beskeder om det?
Det ville jeg synes var dybt ubehageligt.
Sådan nogle ting her stiller det jo spørgsmålstegn ved.
Så er der også hele den problematik om, at man simpelt hen kommer til at scanne så mange beskeder fra fuldstændig almindelige mennesker, som intet kriminelt begår, at man ender med at bruge så meget tid på alle de scannede beskeder, at der faktisk er nogle reelle forbrydere, der går fri.
Så er der også en anden problematik.
Hvis man virkelig gerne vil sende sådan noget overgrebsmateriale med børn og man bliver udelukket, kunne man måske finde nogle platforme, hvor de havde base et andet sted end i EU.
Det kunne også være, at man havde en vpn-løsning eller andet.
Det tror jeg nu nok man skulle kunne finde frem til.
Så der er en masse problematikker i det her.
Det er jo sådan set også derfor, vi i Dansk Folkeparti har fremsat det her beslutningsforslag.
Det er, fordi vi er ekstremt bekymrede for, at man giver den her hjemmel til techgiganterne til sådan set bare at høste de data, de vil.
Jeg har sagt det nogle gange, når vi har behandlet det her, og jeg synes stadig væk, at der har været en tendens til – især fra bl.a. den socialdemokratiske ordførers side – at det lidt bliver ligesom den debat, vi engang havde om retsforbeholdet.
Fra de partier, der ville afskaffe retsforbeholdet, kunne man høre, at det også var sådan noget med, at hvis man ville beholde det, støttede man jo pædofile.
Det var jo sådan en helt absurd argumentation dengang, og det er altså stadig væk en fuldstændig absurd argumentation i dag, og det skal vi holde os for gode til i det her Folketing, for det er simpelt hen ikke det, der er tilfældet.
Vi er bare nogle, der kerer os ret meget om retssikkerheden og om ganske almindelige danskeres privatliv.
I øvrigt tak for en god debat.
Jeg ser også, ligesom ordføreren fra Enhedslisten, frem til at få svar på alle de spørgsmål, vi stillede til det sidste samråd.
Tak for debatten.